Fil-5 ta' Settembru 2018, ir-rappreżentanti tal-gvernijiet tal-istati membri ħatru lis-Sur Gerard Hogan (Irlanda) bħala avukat ġenerali fil-Qorti tal-Ġustizzja tal-Unjoni Ewropea. Il-ħatra saret bħala parti mit-tiġdid parzjali tal-kompożizzjoni tal-Qorti tal-Ġustizzja, li jseħħ kull tliet snin. It-tiġdid parzjali jfisser l-iskadenza tal-mandat ta' 14-il imħallef u ħames avukati ġenerali fis-6 ta' Ottubru 2018. Bil-ħatra tas-Sur Hogan, il-Kunsill, minn Frar 2018 'l hawn, ser ikun ħatar total ta' 12-il imħallef u erba' avukati ġenerali għal mandat li jibda mis-7 ta' Ottubru 2018 u jdum sas-6 ta' Ottubru 2024. Inħatru dawn l-imħallfin: Is-Sur Alexander Arabadjiev (Bulgarija, maħtur mill-ġdid) Is-Sur Jean-Claude Bonichot (Franza, maħtur mill-ġdid) Is-Sur Thomas von Danwitz (Ġermanja, maħtur mill-ġdid) Is-Sur Carl Gustav Fernlund (Żvezja, maħtur mill-ġdid) Is Sur Irmantas Jarukaitis (Litwanja, għadu kif inħatar) Is-Sur Egils Levits (Latvja, maħtur mill-ġdid) Is-Sur Constantinos Lycourgos (Ċipru, maħtur mill-ġdid) Is-Sur Jiří Malenovský (Repubblika Ċeka, maħtur mill-ġdid) Is-Sa Alexandra (Sacha) Prechal (Netherlands, maħtura mill-ġdid) Is-Sur Nuno José Cardoso da Silva Piçarra (Portugall, għadu kif inħatar) Is-Sa Lucia Serena Rossi (Italja, għadha kif inħatret) Is-Sur Peter George Xuereb (Malta, għadu kif inħatar) L-erba' ħatriet ta' avukat ġenerali jinkludu: Is-Sur Yves Bot (Franza, maħtur mill-ġdid) Is-Sur Gerard Hogan (Irlanda, għadu kif inħatar) Is-Sur Giovanni Pitruzzella (Italja, għadu kif inħatar) Is-Sur Maciej Szpunar (Polonja, maħtur mill-ġdid) Żewġ imħallfin oħra (mill-Awstrija u r-Renju Unit), kif ukoll avukat ġenerali ieħor (mill-Estonja) għad iridu jinħatru biex it-tiġdid parzjali għall-2018 ikun komplut. Kif previst fl-Istatut tal-Qorti tal-Ġustizzja, l-imħallfin attwali mill-Awstrija u mir-Renju Unit u l-avukat ġenerali mill-Iżvezja ser jibqgħu fil-kariga sakemm is-suċċessuri tagħhom jinħatru u jibdew ħidmiethom. Kuntest Il-Qorti tal-Ġustizzja hija magħmula minn imħallef minn kull stat membru u ħdax-il avukat ġenerali. L-imħallfin u l-avukati ġenerali jinħatru għal mandat ta' sitt snin, li jista' jiġġedded. Kull tliet snin ikun hemm sostituzzjoni parzjali tal-imħallfin u tal-avukati ġenerali. L-imħallfin u l-avukati ġenerali jinħatru bi qbil komuni mill-gvernijiet tal-istati membri wara konsultazzjoni ma' bord inkarigat li jagħti opinjoni dwar l-idoneità tal-kandidati prospettivi għat-twettiq tad-dmirijiet involuti. Huma jintgħażlu minn fost individwi li ma hemm ebda dubju dwar l-indipendenza tagħhom u li għandhom il-kwalifiki meħtieġa biex jinħatru, fil-pajjiżi rispettivi tagħhom, fl-ogħla funzjonijiet ġudizzjarji, jew li l-kompetenza tagħhom hija rikonoxxuta.